REGOLAMENT TAL-KUMMISSJONI (KE) Nru 53/2008
tat-22 ta’ Jannar 2008
li jiftaħ u li jipprovdi għall-amministrazzjoni ta’ kwoti ta’ tariffi Komunitarji għall-inbejjed li joriġinaw fir-Repubblika tal-Montenegro
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta' l-inbid (1) u partikolarment l-Artikolu 62 tiegħu,
Billi:
(1)
Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Montenegro, min-naħa l-oħra (2) (minn hawn ‘il quddiem imsejjaħ “il-Ftehim ta’ Stabbilizzazzjoni u Assoċjazzjoni”), kien iffirmat fil-Lussemburgu fil-15 ta’ Ottubru 2007. Il-Ftehim ta’ Stabbilizzazzjoni u Assoċjazzjoni qiegħed fil-proċess ta’ ratifika.
(2)
Fil-15 ta’ Ottubru 2007 l-Kunsill ikkonkluda Ftehim Temporanju dwar in-negozju u oqsma li jittrattaw in-negozju bejn il-Komunità Ewropea, min-naħa l-waħda, u r-Repubblika tal-Montenegro, min-naħa l-oħra (3), (minn hawn ‘il quddiem imsejjaħ “il-Ftehim Temporanju”), li jistipula d-dħul fis-seħħ kmieni tan-negozju u tad-dispożizzjonijiet li jittrattaw in-negozju tal-Ftehim ta’ Stabbilizzazzjoni u Assoċjazzjoni.
(3)
Il-Ftehim Temporanju u l-Ftehim ta’ Stabbilizzazzjoni u Assoċjazzjoni jistipulaw li nbejjed li joriġinaw mill-Montenegro jistgħu jiġu importati fil-Komunità, fil-limiti ta’ kwoti ta’ tariffi Komunitarji, b’rata ta’ dazju zero.
(4)
Il-kwoti ta’ tariffi stipulati fil-Ftehim ta’ Assoċjazzjoni u fil-Ftehim ta’ Stabbilizzazzjoni u Assoċjazzjoni huma annwali u jiġu ripetuti għal żmien indeterminat. Il-Kummissjoni għandha tadotta l-miżuri ta’ implimentazzjoni għall-ftuħ u l-amministrazzjoni ta’ kwoti ta’ tariffi Komunitarji.
(5)
Ir-Regolament tal-Kummissjoni (KEE) Nru 2594/93 tat-2 ta' Lulju 1993 li jistabbilixxi d-dispożizzjonijiet sabiex jiġi implimentat ir-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (4), ikkodifika r-regoli tal-ġestjoni ta’ kwoti ta’ tariffi ppjanati sabiex jintużaw skond l-ordni kronoloġika tad-dati ta’ aċċettazzjoni tad-dikjarazzjonijiet tad-dwana.
(6)
Għandha tingħata attenzjoni partikolari sabiex aċċess indaqs u kontinwu għall-kwoti ta’ tariffi jkun żgurat għall-importaturi kollha tal-Komunità u li r-rati stipulati għall-kwoti huma applikati mingħajr interruzzjoni għall-importazzjonijiet kollha tal-prodotti msemmija fl-Istati Membri kollha sakemm il-kwoti jispiċċaw. Sabiex tkun żgurata effiċjenza ta' amministrazzjoni komuni ta' dawn il-kwoti, ma jrid ikun hemm l-ebda ostaklu għall-awtorizzazzjoni ta’ l-Istati Membri biex jiġbdu mill-volumi tal-kwoti l-kwantitajiet meħtieġa li jikkorrispondu ma' l-importazzjonijiet attwali. Il-komunikazzjoni bejn l-Istati Membri u l-Kummissjoni għandha, sa fejn possibbli, issir permezz ta’ trasmissjoni elettronika.
(7)
Dan ir-Regolament għandu japplika mid-dħul fis-seħħ tal-Ftehim Temporanju u għandu jibqa’ japplika sa wara d-data tad-dħul fis-seħħ tal-Ftehim ta’ Stabbilizzazzjoni u Assoċjazzjoni.
(8)
Il-miżuri stipulati f'dan ir-Regolament huma skond l-opinjoni tal-Kumitat ta' Ġestjoni għall-inbid,
ADOTTAT DAN IR-REGOLAMENT:
Artikolu 1
1. Kwota b’rata ta’ dazju zero hija miftuħa għall-inbejjed impurtati fil-Komunità u li joriġinaw fir-Repubblika tal-Montenegro kif muri fl-Anness.
2. Id-dazju b’rata zero jiġi applikat suġġett għal dawn il-kundizzjonijiet:
(a)
l-inbejjed impurtati jrid ikollhom magħhom prova ta’ l-oriġini kif stipulat fil-Protokoll 3 għall-Ftehim Temporanju u għall-Ftehim ta’ Stabbilizzazzjoni u Assoċjazzjoni;
(b)
l-inbejjed impurtati ma jibbenefikawx minn sussidji ta’ esportazzjoni.
Artikolu 2
Il-kwoti ta’ tariffi msemmija fl-Artikolu 1 għandhom jiġu amministrati mill-Kummissjoni skond l-Artikoli 308a sa 308ċ tar-Regolament (KEE) Nru 2454/93.
Artikolu 3
L-Istati Membri u l-Kummissjoni għandhom jikkooperaw flimkien sabiex jiżguraw l-osservanza ta’ dan ir-Regolament.
Artikolu 4
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta’ Jannar 2008.